বাংলাদেশের দক্ষিণ পূর্বাংশে পাহাড়, পর্বত, হ্রদ, নদী ও অরণ্য শোভিত বৃহত্তর পার্বত্য চট্টগ্রাম অঞ্চল। ১৮৬০ সনে এ অঞ্চলকে জেলার মর্যাদা প্রদান করা হয়। ইতঃপূর্বে পার্বত্য চট্টগ্রাম অঞ্চল কার্পাস মহল (১৭১৫-১৮৬০) নামে পরিচিত ছিল। পরবর্তীতে বৃহত্তম পার্বত্য চট্টগ্রাম জেলার দু’টি মহকুমা বান্দরবান ও খাগড়াছড়িকে যথাক্রমে ১৯৮১ ও ১৯৮৩ সনে স্বতন্ত্র জেলায় ঊন্নীত করা হয়। বর্তমানে ৬১১৬.১৩ বর্গ কিলোমিটার এলাকা নিয়ে রাঙ্গামাটি পার্বত্য জেলার অবস্থান। এ জেলার সীমানা উত্তরে ভারতের ত্রিপুরা রাজ্য ও খাগড়াছড়ি পার্বত্য জেলা, দক্ষিণে বান্দরবান পার্বত্য জেলা ও মায়ানমার(বার্মা), পূর্বে ভারতের মিজোরাম রাজ্য এবং পশ্চিমে খাগড়াছড়ি ও চট্টগ্রাম জেলা।